Էթնիկ հանրույթը՝ անկախ նրա անդամների բնակության վայրից, միասնական փոխկախված համակարգ է: Միեւնույն ժամանակ, բոլորովին կարեւոր չէ, թե արդյոք հանրույթի անդամները ցանկանում են մասնակցել ազգային գործերին, կարեւորն այն է, որ այդպես են կարծում մյուսները: Այն պարագայում, երբ հանրույթի որոշ անդամներ հստակ ձեւակերպում են այս կամ այն քաղաքական խնդիրը եւ աշխույժ գործունեություն են ծավալում այն լուծելու համար, տվյալ հանրույթի մնացած բոլոր անդամները՝ անկախ իրենց կամքից, զգում են այդ գործունեության ազդեցությունը: Նման ազդեցությունը դրսեւորվում է այլ ժողովուրդների եւ միջազգային մարմինների վերաբերմունքի միջոցով: Շատ հաճախ հանրույթի անդամները պատասխանատու են իրենց ազգակիցների մտադրությունների եւ գործողությունների համար, նույնիսկ եթե առաջինները որեւէ կերպ ներգրավված չեն վերջինների գործողություններում: Այն դեպքում, երբ արտաքին ուժերի պահանջների մակարդակը հանգեցնում է հանրույթից անմասն մնացած անդամների իրավունքների խախտմանը, ապա էթնիկ հանրույթի անդամների միջեւ ծագում են փոխադարձ պահանջներ: